text: РЕШЕНИЕ НА КОМИСИЯТА
  от 9 октомври 2013 година
  относно мярка, предприета от Финландия съгласно Директива 2006/42/ЕО на Европейския парламент и на Съвета, с която се забраняват машини за цепене с клин от определен тип
  (нотифицирано под номер C(2013) 6442)
  (текст от значение за ЕИП)
  (2013/495/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2006/42/ЕО НА Европейския парламент и на Съвета от 17 май 2006 г. относно машините, и за изменетие на Директива 95/16/ЕО (1), и по-специално член 11 от нея,
  като има предвид, че:
  (1)
  В съответствие с процедурата, посочена в член 11, параграф 2 от Директива 2006/42/ЕО, финландските органи уведомиха Комисията и другите държави членки за мярка, с която се забраняват пускането на пазара и употребата на хидравлични машини за цепене с клин от типа Hakki Pilke Z100, произведени от Maaselän Kone Oy, Valimotie 1, FI-85800 Haapajärvi, SUOMI/FINLAND, и се изисква от производителя да предприеме коригиращи действия по отношение на машини, които вече са пуснати на пазара.
  (2)
  Причината за предприемането на мярката, посочена от финландските органи, е несъвместимостта на устройството със следните съществени изисквания в областта на опазването на здравето и безопасността, посочени в приложение I към Директива 2006/42/ЕО (с препратка към спецификациите на стандартите EN 609-1 - Земеделска и горска техника. Безопасност на машини за цепене на дървен материал - част 1: Машини за цепене с клин, и EN 574 - Безопасност на машините. Устройства за управление с две ръце. Функционални аспекти. Принципи за проектиране/разработване):
  -
  1.1.2 - Принципи на интеграция на безопасността;
  -
  1.2.2 - Устройства за управление;
  -
  1.2.3 - Пускане;
  -
  1.3.7 - Опасности, предизвиквани от движещи се части;
  -
  1.4.3 - Специални изисквания относно предпазните устройства.
  (3)
  Мярката беше предприета от финландските органи след разследване на сериозно произшествие, при което ръкохватките, използвани за управление на устройството, които се задействат с две ръце, са били привързани една към друга. Финландските органи считат, че устройството за управление с две ръце, монтирано на машината, не е било проектирано така, че да се избегне възможността то бъде лесно извадено от строя или задействано с една ръка или с други части на тялото.
  (4)
  Комисията изпрати писмо до производителя, приканвайки го да съобщи съображенията си относно мярката, предприета от Финландия. В отговора си производителят посочи, че след обявяването на мярката той е привел конструкцията на машината в съответствие с изискванията, предвидени в нея за продукти, произведени от есента на 2010 г., и предложи коригиращи мерки по отношение на машините, пуснати на пазара преди тази дата. От лятото на 2011 г. машината за цепене с клин се продава под името Hakki Pilke HH100.
  (5)
  Финландските органи потвърдиха, че машините за цепене с клин от типовете Hakki Pilke Z100 и HH100, пуснати на пазара от есента на 2010 г. насам, отговарят на изискванията на Директива 2006/42/ЕО, вследствие на което забраната за пускане на пазара и употреба на тези машини е вдигната. Въпреки това задължението да се изтеглят от пазара и да се приведат в съответствие с изискванията машините за цепене с клин, произведени преди есента на 2010 г., остава в сила.
  (6)
  Разглеждането на доказателствата, представени от финландските органи, и на съображенията, представени от производителя, потвърди, че машините за цепене с клин от тип Hakki Pilke Z100 с устройство за управление с две ръце, което може лесно да бъде извадено от строя или задействано с една ръка или с други части на тялото, не отговарят на основните изисквания за опазване на здравето и безопасността от приложение I към Директива 2006/42/ЕО и че това несъответствие води до сериозен риск от нараняване на ползвателите,
  ПРИЕ НАСТОЯЩОТО РЕШЕНИЕ:
  Член 1
  Мярката, предприета от финландските органи, с която се забранява пускането на пазара и употребата на машини за цепене с клин от типа Hakki Pilke Z100 с устройство за управление с две ръце, което може лесно да бъде извадено от строя или задействано с една ръка или с други части на тялото, и се изисква от производителя да изтегли от пазара или приведе в съответствие с изискванията продуктите, които са вече пуснати на пазара, е обоснована.
  Член 2
  Адресати на настоящото решение са държавите членки.
  Съставено в Брюксел на 9 октомври 2013 година.